《和颖叔丁山黯字》
宋代·郭祥正

寒日少晶光，山色亦惨惨。瀑泉冻不飞，啼鸟声顿减。

传呼绣衣冻，僧鼓击坎坎。石坐无毡裀，团团织蒲菼。

比为泉石游，固已慕清淡。爱君神采莹，皎若白玉鉴。

一登林际亭，毫发无遗瞰。勇起发孤唱，四坐噤莫阚。

君辞如太羹，我语效盐咸。卷旗促降敌，贤将释不斩。

虽生已包羞，铅刀竟谁錾。却读道旁碑，往事增新感。

功名能几何，回首岁时暂。胡为夺浩气，百忧煎一胆。

趋时既迍邅，独往固勇敢。白云无人争，皓月从我揽。

开樽直一醉，莫惊别袖掺。明发何所思，龙断坐汲黯。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。